Martie Swanepoel blog: Verraad
JY LEES NOU Martie Swanepoel blog: Verraad
Die dag as jy besef die man wat jy op die hoogste troon gesit het omdat hy jou stukkende hart weer kom laaf het, is ’n verraaier... daardie dag bars jou lewe soos ’n helium ballon.
Dit gaan sit vas in my keel soos 'n hap van 'n hardgekookte eier. Ek het 'n glas water nodig om dit af te sluk.
'n Vrou wie ek ken, sê sy weet haar man verkul haar, maar sy voel sy het finansieel nie 'n keuse as om te bly nie.
Hét mens nie 'n keuse nie?
Ek het in my vriendekring gesien hoe 'n man se affair 'n vrou kan verteer.
Verraad het ek al aan my eie lyf gevoel knaag.
Vandaar my heftige reaksie.
Nee, ek glo nie alle mans verkul hulle vroue nie. Ek haat ook nie mans nie. Ek is trouens baie lief vir hulle.
My reaksie is dus nie teen mans gemik nie. Vroue verkul ook hulle mans.
Ek kan net nie verstaan dat 'n mens voel jy het nie 'n keuse nie. Glo my, as 'n vrou wat al uit die as opgestaan het na verraad sê ek dit nie ligtelik nie.
Al leef jy van die een maaltyd na die ander. Al loop jy met jou voete. Jy hét 'n keuse.
Mens is dit aan jouself verskuldig. As iemand klaar 'n stuk uit jou siel geskeur het, hoekom sy kompulsiewe ontrouheid jaar na jaar toelaat om soos 'n kanker aan jou te vreet?
Jy laat toe dat 'n ander mens jou geluk bepaal. Jy is soos 'n gyselaar.
Judas het my op skool al verkul. Op universiteit ook, glo ek. Ons sou trou, maar toe verpletter hy my drome en ek huil tien jaar oor hom.
Na 28 jaar kom vertel hy my dat dit wat hy aan my gedoen het hom nog altyd gepla het en dat hy nooit opgehou het om vir my lief te wees nie. Aan die grens het hy in sy malariakoors glo my naam geyl ...
Ek en vriendinne en kollegas was skoon bewoë oor die roerende brief waarin hy my vertel hoe hy na my gesoek het en hoe sy een kind so blou oë hom konstant aan my herinner het.
As 'n mens deur 'n brose stadium van jou lewe gaan, val jy ondanks jou gesonde verstand vir sulke mooi woorde. Veral uit die mond van 'n man wie se verraad jou dekades lank in nagmerries geteister het.
Sonder om die sensasionele derms van die hele spektakel uit te ryg, kan ek jou nou 'n brief gee dat 'n skaap wat graag deur die draad breek, nooit daardie gewoonte afleer nie.
My pletter val was harder as toe ek 'n jong meisie was. Die man wat met groot beloftes drome in my brose gemoed kom plant het, het my op die wreedste moontlike manier verpletter en verraai. (Soos hy dit waarskynlik met sy vorige vrouens ook gedoen het.)
My familie, vriende, kollegas, kennisse, skinderbekke en aasvoëls wat graag die laaste stukkies vleis van jou siel afpik, het geweet my pragtige romantiese storie van die man wat my kwansuis nooit vergeet het nie, het platgeval. Selfs 'n skinderblad het daaroor gekwyl.
Die man wat die olyfplaas vir my sou koop. Die paleis net reg vir 'n prinses. Die blink kar, want net die beste is goed genoeg vir my.
Ek was vir hom beeldskoon, onweerstaanbaar, beminlik ... En ek hét vir 'n ruk so gevoel.
Better to have lovedand lost than never to have loved at all ?
Jammer, maar die spreekwoord laat op die oomblik 'n slegte smaak in my mond.
Deur die waas van die geluk waarvoor ek so uitgehonger was, kon ek nie die krake raaksien nie. Miskien wou ek nie.
Die dag as jy besef die man wat jy op die hoogste troon gesit het omdat hy jou stukkende hart weer kom laaf het, is 'n verraaier... daardie dag bars jou lewe soos 'n helium ballon.
Natuurlik is dit nie maklik om op te staan en aan te gaan as jy finansieel en emosioneel geruïneer is nie.
Jy doen dit met moeite.
Maar wat my gered het, is die feit dat ek besef het ek het 'n keuse om my menswees terug te eis.
Judas het klaar 'n negatiewe invloed op omtrent 30 jaar van my lewe gehad. Hoekom hom toelaat om nog een sekonde van my geluk te steel? Hy is dit hoegenaamd nie werd nie.
Glo dit as jy wil, maar hy het presies dieselfde storie gaan vertel vir die meisie met wie hy voor my op skool uitgegaan het! Hy het haar ook "nooit vergeet nie". Vir haar het hy ook "nooit opgehou liefhê nie".
Ek het byna van my kantoorstoel afgeval toe sy my by die werk bel en dié "romantiese" storie vertel. Sy wou eintlik uitvis wat die verbintenis tussen my en Judas was.
"O, hy het dieselfde storie vir my vertel. En wat my skok, is dat hy dieselfde roerende verhaal aan jou vertel het terwyl ek en hy nog 'n verhouding gehad het. Ons troudag was volgens hom net 'n kwessie van tyd. Soos toe ons op universiteit was ..."
Nee, sy het haar nie aan my waarskuwings gesteur nie. En ja, hy het enige verhouding tussen ons voor my ten sterkste ontken!
Sy het haar man gelos en met hom getrou. Dit is sy vierde huwelik.
As sy geluk getref het, goed vir haar.
Maar ek sê elke dag dankie dat my oë oopgegaan het.
Onlangs vertaal ek 'n stuk oor vergifnis en vergeet.
Die vrou wat dit geskryf het, se man was ook 'n serial bedrieër. Skinderblaaie het ook die sappigheid van haar mislukte liefde opgeslurp.
Gaan dit my as Christen uit die hemel hou as ek Judas nie vergewe nie? Ek werk daaraan. Op die oomblik wil ek verkieslik nie eens dieselfde lug as hy inasem nie.
Net toe ek dink my lewe het sy laagste laagtepunt bereik, het Judas my kom wys die lewe kan jou platter as plat klap.
Dis dié dat ek nie die gedagte afgesluk kan kry dat iemand bereid is om by 'n bedrieër te bly net oor sy dink sy het nie 'n finansiële keuse nie.
My liewe mens, ek het klippe gekou. Ek het geldelik gewurg, maar weet jy wat, ek staan vandag trots en regop.
Ek is so dankbaar vir die nuwe kans wat ek het om weer te leef en lief te hê. Om weer te vertrou. Want mens moet nooit ophou om aan die liefde te glo nie.
My nuwe geluk word gekoester en vertroetel. Dis myne en ek het baie hard daaraan gewerk om dit weer blink te poets.
Dit was my keuse.